b'\n_START_ARTICLE_\nRuda Jur\xc4\x8dec\n_START_SECTION_\n\xc5\xbdivljenjepis\n_START_PARAGRAPH_\nDiplomiral je 1931 na Politi\xc4\x8dni visoki \xc5\xa1oli v Parizu. Pisal je predvsem o socialnem vpra\xc5\xa1anju, sprva v levi\xc4\x8darskem kr\xc5\xa1\xc4\x8danskosocialisti\xc4\x8dnem duhu (monografija Krek, 1935). Od 1932 je bil sourednik, nato urednik revije Beseda o sodobnih vpra\xc5\xa1anjih; s kulturnimi eseji in reporta\xc5\xbeami je sodeloval tudi pri revijah Modra ptica in Sodobnost. Od 1935 je bil dopisnik agencije Havas za Slovenijo. Bil je tudi vodja ljubljanske podru\xc5\xbenice tiskovne agencije Avala (tiskovna agencija). Po 1935 se je kot urednik pri Slovencu vse bolj usmerjal k politiki vodstva nekdanje SLS. Od novembra 1941 do maja 1945 je bil glavni urednik Slovenca._NEWLINE_Po koncu vojne emigriral v Rim, 1947 pa od\xc5\xa1el v Argentino. Tu je sodeloval pri listu Svobodna Slovenija. Leta 1962 je za\xc4\x8del v Buenos Airesu izdajati kulturno-literarni \xc4\x8dasopis Novi \xc4\x8dasi, leta 1969 pa je postal glavni urednik \xc4\x8dasopisa Sij slovenske svobode; v letih 1954\xe2\x80\x9369 je bil predsednik Slovenske kulturne akcije; bil je urednik revije Meddobje, Glasa Slovenske kulturne akcije in zbornika Vrednote.\n_START_SECTION_\nDelo\n_START_PARAGRAPH_\nJur\xc4\x8dec je napisal ve\xc4\x8d novel: Carmen de Patagones, Vuzmenice in Requiem in re, ter politi\xc4\x8dno ljubezenski roman Ljubljanski triptih (Buenos Aires, 1957). Med najbolj odmevnimi deli zdomske knji\xc5\xbeevnosti je njegova spominska proza Skozi lu\xc4\x8di in sence I\xe2\x80\x93III (Buenos Aires, 1964 do 1969).'